El programa futur d’habitatge públic ha de promoure el canvi de paradigma d’allò que consumeix a allò que produeix - consumeix - recicla. Hem de demanar a les promocions públiques la construcció de un espai col·lectiu propi amb vocació de servei públic com a “equipament cívic” per al seu entorn.

NOU RELAT PER A L’HABITATGE PÚBLIC COM A INFRAESTRUCTURA CÍVICA

Senyor,

Li dirigim aquestes línies amb la intenció de fer-li arribar la nostra opinió com a arquitecte i urbanista residents a Barcelona, sobre algunes **oportunitats** que en aquest moment de *"falta d'oportunitats"* se'ns presenten en l'agenda futura de la nostra ciutat. El nostre punt de vista és la suma de dues mirades: una experiència propera i local i una altra visió des de l'experiència de la cultura americana.

Creiem que aquest escrit ha de tenir necessàriament la distància curta d'una experiència personal que es pretén compartir o, en cas contrari, es convertirà en un manifest, empresa que d'altra banda se'ns escapa de les mans en aquestes circumstàncies.

Aldo van Eyck va escriure que "la ciutat és una gran casa i **la casa és una petita ciutat**". En la seva simplificació aquesta cita conté una gran veritat. Afegiríem que en la nostra contribució a construir aquesta **"casa gran"** un ha de decidir, com, quant i quan. Sobre aquests materials volíem parlar-li.

Per organitzar aquesta doble via ­–d’allò que és gran al que és petit i del que és petit a allò que és gran­– se sol consensuar que la ciutat ha de tenir **model** alhora pel tot i al mateix temps per a les seves parts. Encara que pugui semblar una discussió terminològica, abans que referents preferim tenir **objectius, projectes i procés** per aquest ordre. Hem de decidir l'escala, la **mida** que considerem que tindrà la casa i, simultàniament, l'**agenda** i els mitjans per construir-la. En definitiva el quant, el com i el quan.

En tot cas, la ciutat, un suport de constants transaccions físiques, econòmiques i ideològiques, exigeix disposar per a la gestió d'aquesta realitat en transformació d'un **model amb un alt grau d'adaptabilitat** per tal de no caure en el parany de la "perpetuació de un model" o la " rèplica acrítica de models".

Si no ens fallen els càlculs, amb les estadístiques municipals del 2001 hi havia a Barcelona poc més de 80.000 edificis dels quals més del 85% eren habitatges. Aproximadament uns 34.000 eren d'abans de 1950, uns 8.000 es van construir a la dècada dels 90 i 35.364, entre 2000 i 20071. (Dades de la ciutat de Barcelona. Cens d'edificis any 2001).

Aquesta experiència acumulada en producció d'un parc extensiu d'habitatge i d'habitatge públic de qualitat, en una professió com la nostra que es prea de ser cultura i indústria al mateix temps, és extraordinària. El "notable” obtingut fins al dia d'avui faria mereixedor que el coneixement acumulat es convertís en **objecte d'exportació** d'una manera de fer de Barcelona. Així i tot, la "excel·lència" que pretenem aconseguir ens fa pensar que potser **a l'habitatge públic li hem demanat poc**.

Avui encara existeixen àrees de recent creació per consolidar i establir a Barcelona. En elles, donem per fet que l'habitatge ha de seguir **sumant continuïtat**, contribuint a l'amalgama d'usos i d'horaris, a fixar estàndards i a ser factor d'equilibri econòmic i social davant d'altres criteris de zonificació especialitzada. A aquestes àrees els demanaríem no només connexió o coexistència amb l'entorn sinó també esforç de teixir-se per aconseguir la Gran Barcelona.

Però al costat d'això avui és innegable que hi ha un gran treball pendent per regenerar tot aquest parc d'habitatges construïts abans dels inicis del segle passat que ocupa la resta de àrees de la ciutat. Deixi'ns avançar que en aquest context creiem que a l'habitatge públic se li han de sumar atributs i ha de actuar de **catalitzador dels canvis en el teixit existent**.

Vostè potser ens preguntarà: hi ha urgència en regenerar-les? Li contestarem que gran part d'elles, per ineficaces, sens dubte.

Creiem que no hi ha acte de pragmatisme més creatiu que pensar: **"produir l'habitatge del futur és actuar desinhibidament sobre dels habitatges actuals"**.

Arquitectes i urbanistes, professionalment en major o menor mesura, provenim d'una tradició que ja manifestava que els habitatges havien de ser eficaços i autònoms. Valors com la qualitat i la quantitat de l'espai privat i públic, la salubritat, l'energia eren entesos com a dotació equitativa per a tots però també, al mateix temps, es concebien exclusivament en termes de "consum" d'aquests paràmetres. Era una eficàcia, diguem-ne, lineal, pensada en una època sense consciència del medi ambient ni de la limitació de recursos naturals.

Ara sabem definir el terme "eficaç" d'una manera més complexa i exigent. Diguem que hem transformat aquesta eficàcia lineal en una mena d'**eficàcia cíclica** de consum-producció. Sobre el terme autònom, hem anat creixent en el convenciment que aquest món no està fet d'objectes aïllats, en cap de les categories que podem observar, sinó de sistemes. I a més, aquests es troben sotmesos a un procés de canvis constant.

És aquesta idea de cicle la que dóna origen a una actitud nova. Hem de **substituir progressivament, o almenys complementar, el "fem-ho"**, que tantes vegades vol dir "esborrem-ho i tornem a començar", **per “reciclem-ho”**. En aquest sentit reciclar vol dir fer els canvis necessaris per tornar a introduir allò sobre el que actuem en "un nou cicle".

Si parléssim d'edificis estaríem dient que per reciclar hauríem d’atendre a com un edifici es construeix i també es desmunta, a com consumeix però també produeix, a com respon a un programa però és adaptatiu a canvis futurs d'ús. En resum, que els cicles que administrem per construir la ciutat tenen a veure amb materials, energies, residus, perfils i hàbits dels usuaris.

I com que "allò públic" ha de ser garant, exemplificador i ha d’auditar el resultat de les seves decisions, l'habitatge públic en particular ha d'establir referents, assumir inversions en zones pendents d'activar i oferir alternatives avançades al mercat en termes programàtics i tècnics. Diríem que, d'alguna manera, per a la resta de les iniciatives públiques-privades i privades a vegades la contemplació de l'acció és un incentiu per a l'acció.

Si els nous habitatges pensats en termes del segle XXI seran, inexorablement, cada vegada una proporció més baixa d’un parc progressivament més obsolet. Els nous habitatges d’obra nova no només han **d’esdevenir model** dels canvis que s’han de produir sinó que han de contribuir i **liderar la transformació de la resta del parc d’habitatges**.

L’"escalaritat en la producció de la informació" que ha provocat Internet aviat es transformarà en la **"escalaritat de la producció d'energia"**. Si a això unim la **"escalaritat en els processos de reciclatge de residus"** assistirem a un canvi transcendental dels rols de consum i producció a la ciutat".

Al costat d'aquests desafiaments creiem que és possible imaginar una "escalaritat dels espais verds". La Barcelona de Cerdà era, en primer lloc, una gran infraestructura de mobilitat i serveis i de la seva mà el carrer s'ha convertit en la millor escenificació possible del pacte cívic de la ciutat. I en segon lloc, i intrínsecament lligat al primer, el disseny d'una **gran infraestructura verda**. Avui sabem que són les infraestructures, l'espai públic i la fidelitat a la identitat de les ciutats les que en gran mesura defineixen la seva qualitat i suporten la vitalitat de les seves xarxes socials.

A Barcelona les infraestructures construïdes s'han desenvolupat sense les infraestructures verdes. Aquestes segones cal construir-les al segle XXI reinterpretant les premisses de Cerdà. Al costat de les polítiques de buidatge d'interiors d'illes, que obligatòriament sempre seran selectives, s'han d'explorar projectes basats en l'ús de cobertes verdes lleugeres situades sobre les plantes baixa i en els terrats i d'altres tipologies que facin compatibles els usos comercials en les plantes baixes i les cobertes verdes pesades.

Aquestes segones podríem denominar-les "patis d'illa en planta principal" enteses com intervencions selectives, d'ús col·lectiu de l'edifici sobre la parcel·la del qual es col·loquen i gestionades, per tant, mitjançant processos que no impliquin expropiació ni despesa pública. Tenim exemples històrics a la ciutat del 1700 que comptava amb una tradició extensa de les anomenades *voltes grasses* o en els referents dels jardins col·lectius de Philadelfia. És possible imaginar una Barcelona de "**jardí de jardins**" o "**parc de jardins**" dispersos en una constel·lació d'iniciatives pública, privada i pública-privada sobre les àrees més denses de la ciutat.

On l'habitatge públic necessàriament ha de construir-se amb una estratègia d'intervencions puntuals, hauríem de **sobredimensionar la producció d'energia, la capacitat de reciclatge, la dotació verda i l'escala del col·lectiu per contribuir al canvi del context**. No només atenent als requeriments d'aquests projectes individuals sinó incrementant-los en la mesura que **puguin donar servei a un entorn en procés de canvi**.

Permeti'ns precisar què volem dir amb "l'escala del col·lectiu": entre l'escala del públic –on el paradigma és el "carrer", la plaça, el parc– i l'escala del privat- “l’habitació pròpia"–, hi ha l’escala del col·lectiu. Espais interiors o exteriors que fomentin un grau de convivència comunitari. Aquest tipus d'espais es generen de manera natural en àrees de la ciutat de baixa densitat i habitatge privat. És important incloure programàticament aquesta escala de relació humana en zones d'alta densitat i ha de ser l'habitatge públic l'agent generador i catalitzador d'aquests espais.

I fer tot això amb l'objectiu de mantenir una ciutat heterogènia, un organisme divers que insisteixi en la **identitat cultural** (la casa taller, la casa gran, les voltes grasses, el terraplenat, les eixides, les galeries, les tribunes, els patis, les golfes, els soterranis i les bodegues, el terrat), topogràfica i històrica diferenciada de les parts. Una oferta d'habitatge variada i desinhibida, **constructivament avançada i programàticament flexible** que atengui els nous models d'habitants.

Finalment caldrà treballar en aquesta direcció i, a més, transmetre que s'està fent. Per a això serà imprescindible ser capaç de **"oferir un relat" com a mecanisme de comunicació**. Una narració que faci partícip a l’ocupant d'aquests nous habitatges públics d'un projecte més global que està construint el canvi per a una Barcelona futura i al que ell contribuirà. Parlem de demanar més a l'habitatge públic i pensar en clau de "infraestructures cíviques" de l'entorn.

Escrivíem al principi d'aquesta carta que la ciutat és el suport d'intenses transaccions. Entre tots, a aquest "nou acord" cal posar-li agenda.

Li estem agraïts pel temps que ens ha dedicat.

Atentament.

Miguel Roldán, Michael Neuman.

1 Es van concedir en el període 2000-2007, 2.6349 llicències d'obra d'habitatge lliure i 9.015 d'habitatge protegit.

L'any 2001, el 8,7% dels habitatges de la ciutat (51.790) eren anteriors a 1900.

**Els períodes de major activitat constructora de la ciutat és donen entre els anys 1951 i 1980**. El 60% del parc data d'aquests 30 anys:

- Entre els anys 1951 i 1960 van ser construïts 85.568 Habitatges (14,4%).

- A la dècada següent, la més intensa pel que fa a la construcció d'habitatge, és van edificar 158.122 unitats (26,6%).

- El següent període amb mes habitatges construïts és la dècada de 1970, quan se'n van edificar 112.881 (19%).

**Des de l'any 1981 fins l'any 2001, el nom d'habitatges construïts ha estat inferior, degut, sobretot, a l'esgotament del sòl disponible a la ciutat**. En les dècades de 1980 i 1990 s'han construït 22.691 (3,8%) i 23.357 (3,9%) habitatges, respectivament.

*(Anàlisi i diagnosi de la situació de l'Habitatge a Barcelona. Pla d'Habitatge de Barcelona 2008-2016)*

cv

Miguel Roldán ETSAB (Barcelona 1988) Roldán + Berengué, arqts (1990 -). Premi FAD Arquitectura 2002. Ha estat professor d'Urbanisme i Projectes a l'ETSAB i ho és de Projectes a Texas A&M University (2000 -) i Clemson University (1999 -). Codirigeix el Barcelona Architecture Center (1999 -) l’objectiu del qual és la docència d'arquitectura per a estudiants nord-americans des de Barcelona.

cv

Professor Michael Neuman (Ph.D. Universitat de Califòrnia a Berkeley) és fundador de la Càtedra del Programa d'Urbanisme Sostenible, ha estat director del Màster de Urban Planning a la Texas A&M University i és soci principal de Michael Neuman Consultancy; és autor de nombrosos llibres, plans i articles sobre planificació i governança estratègica.